Ħerġin aktar provi li Cambridge Analytica serqet informazzjoni personali minn Facebook accounts Maltin. Din l-informazzjoni personali għala kienu jeħtiġuha? Ġew bżonn din l-informazzjoni personali biex ikunu jistgħu jagħmlu l-profitti huma u jipprovdu servizz lil ċertu klijent minn Malta. Cambridge Analytica u sidha l-SCL jaqdu tip speċifiku ta' klijent: partiti politiċi u kandidati politiċi. Xi ħadd f'Malta għamel użu minn kampjun imdaqqas sew ta' 6000 profil bil-għan li dak li jdejjaq jew li jbeżża' lill-votanti u r-reazzjonijiet intuwittivi tagħhom jiġu manipulati b'manjiera li mbagħad iġġiegħelhom jivvutaw b'ċertu mod. Kandidati li joħorġu għall-politika attiva suppost qegħdin hemm biex, matul il-kampanji elettorali, jiżviluppaw l-ideat u l-politika tagħhom bil-għan li, b'mod trasparenti, jipperswadu lill-votanti biex jivvutawlhom. Iżda bl-użu ta' informazzjoni personali biex wieħed isir jaf b'mod psikoloġiku votant kif jaħsibha, il-qsim tal-ideat u l-użu tar-raġuni jintefgħu 'l baħar filwaqt li t-tħaddim tal-istint u l-preġudizzji jingħataw is-sopravvent. Dak huwa li jseħħ fl-isfond ta' elezzjonijiet li, ma' l-ewwel daqqa t'għajn, ikunu qed jindikaw xejra favur naħa waħda. Mhux importanti l-argumenti validi kontra t-tluq tar-Renju Unit mill-Unjoni Ewropea jew kontra li jkun hemm buffu bħala president tal-Istati Uniti jew kontra l-korruzzjoni fil-politika – l-importanti biss l-battalja-spettaklu li tkun għaddejja fil-mezzi tax-xandir. Iżda din mhix battalja li qed tinfluwenza l-qlub u l-imħuħ ta' bosta votanti. Il-vera battalja qed tiġi miġġielda fuq il- mobiles u fuq l-i screens tal-komputer fejn ir-riklami u l-aħbarijiet – mhux importanti dawn ikunux foloz jew le – jiġu mmirati lejn votanti speċifiċi bil-għan li tiġi provokata reazzjoni kważi awtonoma. Il-kwistjoni dwar Cambridge Analytica mhix biss dwar il-ksur tal-privatezza tan-nies. Hi wkoll theddida serja għad-demokrazija. Xi ħadd f'Malta għamel użu minn dan il-metodu biex ikun jista' jimmanipula l-burdati u l-attitudnijiet tan-nies u, fl-aħħar mill-aħħar, biex jimmanipula r-riżultati elettorali. Kelliema tal-gvern qed igħidu li din hi biss 'ħrafa". Is-serq ta' informazzjoni personali m'hux qed iseħħ biss minn fuq il-Facebook. Qed iseħħ ukoll bis-saħħa ta' apps li jinsabu fil- mobiles ta' persuni mqegħdin fil-mira u bis-saħħa ta' hekk informazzjoni dwar dawn il-persuni qed tittiħdilhom minn wara dahrhom. Meta jkollok f'idejk 6000 profil misruqa minn Malta, ikollok ukoll f'idejk stampa statistikament ċara dwar ix-xewqat u l-aspirazzjonijiet tal-membri tad-diversi oqsma tas-soċjetà u – aktar importanti – dwar dak kollu li jbeżżagħhom. Paragunati mat-2.7 miljun profil misruqa minn madwar l-Ewropa, is-sitt elef profil misruqa minn Malta huma kampjun sproporzjonatement għoli ferm. Dan hu attentat sistematiku – attentat li spiċċa ressaq il-boċċa qrib il-likk – biex wieħed ikun jista' jifhem ix-xewqat tan-nies ferm qabel jirrealizzaw li dawn huma fil-fatt ix-xewqat tagħhom. Mhux ta' b'xejn li ġudikant fl-appelli dwar id- data protection wriet it-tħassib tagħha hekk kif xi ħadd ħareġ bl-idea li jirreġistra l-ismijiet ta' dawk kollha li bi ħsiebhom jattendu għall- Isle of MTV . Sirna qisna ħrief miġburin għall-qatla. U, bħall-ħrief, ferħanin se ntiru li se jħanxrulna għonqna. Previous: Irish Times: il-ħajja doppja t'Ali Sadr Next: Proporzjonatament il-kampjun minn Malta misruq minn Cambridge Analytica hu t-tieni l-akbar fl-Ewropa window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
Cambridge Analytica serqet informazzjoni personali mill-Facebook għax xi ħadd f'Malta inqeda' bis-servizzi tagħha